CELEX: 32020R2115
Language: sl
Date: 2020-12-16 00:00:00
Title: Delegirana uredba Komisije (EU) 2020/2115 z dne 16. decembra 2020 o spremembi Uredbe (ES) št. 1008/2008 Evropskega parlamenta in Sveta glede začasnega podaljšanja izrednih ukrepov za obravnavo posledic pandemije COVID-19 v zvezi z operativnimi licencami (Besedilo velja za EGP)

17.12.2020   
               
               
                  SL
               
               
                  Uradni list Evropske unije
               
               
                  L 426/4
               
            
         DELEGIRANA UREDBA KOMISIJE (EU) 2020/2115
         z dne 16. decembra 2020
         o spremembi Uredbe (ES) št. 1008/2008 Evropskega parlamenta in Sveta glede začasnega podaljšanja izrednih ukrepov za obravnavo posledic pandemije COVID-19 v zvezi z operativnimi licencami
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 1008/2008 Evropskega parlamenta in Sveta z dne 24. septembra 2008 o skupnih pravilih za opravljanje zračnih prevozov v Skupnosti (1) in zlasti člena 9(1b) Uredbe,
         ob upoštevanju naslednjega:
         
                     (1)
                  
                  
                     Pandemija COVID-19 je povzročila znaten upad zračnega prometa zaradi precejšnjega zmanjšanja povpraševanja in neposrednih ukrepov, ki so jih sprejele države članice in tretje države za zajezitev pandemije.
                  
               
                     (2)
                  
                  
                     Navedene okoliščine so izven nadzora letalskih prevoznikov, posledične prostovoljne ali obvezne odpovedi letalskih prevozov s strani letalskih prevoznikov pa so potreben odziv nanje.
                  
               
                     (3)
                  
                  
                     Letalski prevozniki Unije se še naprej srečujejo z likvidnostnimi težavami, ki bi v skladu s členom 9(1) Uredbe (ES) št. 1008/2008 lahko privedle do začasnega odvzema ali preklica njihovih operativnih licenc ali njihovega nadomestila z začasno licenco, ne da bi za to obstajala strukturna gospodarska potreba. Izdaja začasne licence bi lahko trgu poslala negativno sporočilo o zmožnosti letalskega prevoznika, da preživi, kar bi še poslabšalo kakršne koli, sicer začasne, finančne težave.
                  
               
                     (4)
                  
                  
                     Z Uredbo (EU) 2020/696 Evropskega parlamenta in Sveta (2) se je organom držav članic, pristojnim za izdajo licenc, omogočilo, da v obdobju od 1. marca 2020 do 31. decembra 2020 ne prekličejo ali začasno odvzamejo operativne licence, če je bila v tem obdobju opravljena ocena finančne sposobnosti, če varnost ni bila ogrožena in če je obstajala realna možnost zadovoljive finančne obnove v naslednjih dvanajstih mesecih. Poleg tega so bila z Uredbo (EU) 2020/696 na Komisijo prenesena pooblastila za podaljšanje obdobja iz člena 9(1a) od 1. marca 2020 do 31. decembra 2020.
                  
               
                     (5)
                  
                  
                     V skladu s členom 9(1c) Uredbe (ES) št. 1008/2008 je Komisija 13. novembra 2020 Evropskemu parlamentu in Svetu predstavila zbirno poročilo.
                  
               
                     (6)
                  
                  
                     V zbirnem poročilu Komisije je poudarjeno, da je bil obseg zračnega prometa septembra 2020 kljub postopnemu povečanju med aprilom in avgustom 2020 še vedno majhen v primerjavi z istim obdobjem leta 2019. Po podatkih Eurocontrola je bil zračni promet 25. novembra 2020 za 63 % manjši kot 25. novembra 2019.
                  
               
                     (7)
                  
                  
                     Čeprav je težko točno napovedati, kako bo zračni promet okreval, je razumno pričakovati, da se stanje v bližnji prihodnosti ne bo spremenilo ter se bo nadaljevalo do decembra 2021. Na podlagi najnovejše napovedi Eurocontrola o zračnem prometu iz septembra 2020 se pričakuje, da bo zračni promet februarja 2021 za 50 % manjši v primerjavi s februarjem 2020 (ob predpostavki neusklajenega pristopa držav članic k uvedbi operativnih postopkov in odpravi nacionalnih omejitev). Podatki Svetovne zdravstvene organizacije kažejo, da je število tedensko zabeleženih primerov COVID-19 v Evropi 22. novembra 2020 doseglo 1,77 milijona (44 % novih primerov na svetovni ravni), kar je znatno preseglo število primerov spomladi 2020. Iz podatkov Evropskega centra za preprečevanje in obvladovanje bolezni je razvidno, da se 14-dnevna stopnja sporočenih primerov za Evropski gospodarski prostor in Združeno kraljestvo od poletja 2020 stalno povečuje. Glede na njegovo tedensko poročilo o spremljanju z dne 22. novembra 2020 je stopnja dosegla 549 primerov (razpon v državah: 58–1 186) na 100 000 prebivalcev.
                  
               
                     (8)
                  
                  
                     Smiselno je upoštevati, da je vztrajno zmanjševanje obsega zračnega prometa posledica pandemije COVID-19. Razpoložljivi podatki o zaupanju potrošnikov po izbruhu COVID-19 kažejo, da je aprila 2020 približno 60 % anketirancev navedlo, da bodo v nekaj mesecih po umiritvi pandemije najverjetneje ponovno potovali z letalom, junija 2020 pa se je navedeni delež zmanjšal na 45 %. Iz razpoložljivih podatkov je tako jasno razvidna povezava med pandemijo COVID-19 in povpraševanjem potrošnikov po zračnem prometu, saj manjšega povpraševanja po zračnem prevozu ni mogoče pojasniti z nobenim drugim dogodkom.
                  
               
                     (9)
                  
                  
                     Zbirno poročilo Komisije kaže, da tudi nacionalne in neusklajene omejitve, zahteve glede karantene in ukrepi za testiranje, ki so jih države članice uvedle kot odziv na nove primere COVID-19 v Evropi od sredine avgusta in so bili pogosto napovedani v zelo kratkem roku, spodkopavajo zaupanje potrošnikov in povzročajo manjše povpraševanje po zračnem prometu.
                  
               
                     (10)
                  
                  
                     Glede na izjemno majhno število rezervacij letov, navedene epidemiološke napovedi in napovedi zračnega prometa ter negotovost in nepredvidljivost nacionalnih ukrepov za zajezitev pandemije COVID-19 je razumno pričakovati, da se bosta majhen obseg letalskega prometa in povpraševanja potnikov zaradi pandemije COVID-19 nadaljevala tudi v letu 2021. Vrnitev obsega prometa na ravni pred pandemijo COVID-19 se ne pričakuje še več let. Vendar je zdaj še prezgodaj, da bi lahko ugotovili, ali se bodo zmanjšanja zmogljivosti po letu 2021 nadaljevala v podobno pomembnem obsegu.
                  
               
                     (11)
                  
                  
                     Tako majhen obseg letalskega prometa in povpraševanja potnikov bi lahko povzročil nadaljnje likvidnostne težave letalskih prevoznikov Unije v obdobju od 31. decembra 2020 do 31. decembra 2021 in bi lahko privedel do začasnega odvzema ali preklica njihovih operativnih licenc ali njihovega nadomestila z začasno licenco, ne da bi za to obstajala strukturna gospodarska potreba.
                  
               
                     (12)
                  
                  
                     Zato je primerno, da se organom, pristojnim za izdajo licenc, omogoči, da operativne licence ne odvzamejo začasno ali je prekličejo na podlagi ocen finančne spodobnosti, opravljenih v podaljšanem obdobju od 1. marca 2020 do 31. decembra 2021, če varnost ni ogrožena in če obstaja realna možnost zadovoljive finančne obnove v dvanajstih mesecih. Ob koncu navedenega obdobja bi se moral za letalskega prevoznika Unije uporabljati postopek iz člena 9(1) Uredbe (ES) št. 1008/2008.
                  
               
                     (13)
                  
                  
                     Da bi se izognili pravni negotovosti, zlasti za organe, pristojne za izdajo licenc, in letalske operatorje, bi bilo treba to uredbo sprejeti po postopku v nujnih primerih iz člena 25b Uredbe (ES) št. 1008/2008, veljati pa bi morala začeti čim prej, in sicer na dan po objavi v Uradnem listu Evropske unije –
                  
               SPREJELA NASLEDNJO UREDBO:
         
            Člen 1
            V členu 9 Uredbe (ES) št. 1008/2008 se odstavek 1a nadomesti z naslednjim:
            
               
                  „1a.   Na podlagi ocen iz odstavka 1, opravljenih od 1. marca 2020 do 31. decembra 2021, lahko organ, pristojen za izdajo licenc, pred koncem navedenega obdobja odloči, da letalskemu prevozniku Unije ne odvzame začasno ali prekliče operativne licence, če ni ogrožena varnost in obstaja realna možnost zadovoljive finančne obnove v naslednjih dvanajstih mesecih. Ob koncu dvanajstmesečnega obdobja pregleda uspešnost tega letalskega prevoznika Unije in odloči, ali se operativna licenca začasno odvzame ali prekliče in izda začasna licenca na podlagi odstavka 1.“
               
            
         
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 16. decembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 293, 31.10.2008, str. 3.
         
            (2)  Uredba (EU) 2020/696 Evropskega parlamenta in Sveta z dne 25. maja 2020 o spremembi Uredbe (ES) št. 1008/2008 o skupnih pravilih za opravljanje zračnih prevozov v Skupnosti zaradi pandemije COVID-19 (UL L 165, 27.5.2020, str. 1).